CELEX: 62013TN0671
Language: et
Date: 2013-12-17 00:00:00
Title: Kohtuasi T-671/13: 17. detsembril 2013 esitatud hagi — PAN Europe ja Confédération paysanne versus komisjon

22.2.2014   
            
            
               ET
            
            
               Euroopa Liidu Teataja
            
            
               C 52/40
            
         17. detsembril 2013 esitatud hagi — PAN Europe ja Confédération paysanne versus komisjon
   (Kohtuasi T-671/13)
   2014/C 52/77
   Kohtumenetluse keel: inglise
   
      Pooled
   
   
      Hagejad: Pesticide Action Network Europe (PAN Europe) (Brüssel, Belgia) ja Syndicat agricole Confédération paysanne (Bagnolet, Prantsusmaa) (esindaja: advokaat B. Kloostra)
   
      Kostja: Euroopa Komisjon
   
      Nõuded
   
   Hagejad paluvad Üldkohtul:
   
               —
            
            
               tühistada komisjoni 9. oktoobri 2013. aasta otsus, milles komisjon tunnistas vastuvõetamatuks:
               
                           —
                        
                        
                           vaide 24. mai 2013. aasta rakendusmääruse (EL) nr 485/2013 peale, millega muudetakse rakendusmäärust (EL) nr 540/2011 seoses toimeainete klotianidiini, tiametoksaami ja imidaklopriidi heakskiitmise tingimustega ning keelatakse neid toimeaineid sisaldavate taimekaitsevahenditega töödeldud seemnete kasutamine ja müük (ELT 2013 L 139, lk 12);
                        
                     
                           —
                        
                        
                           vaide komisjoni tegevusetuse peale seoses sellega, et ta ei kehtestanud klotianidiinile, tiametoksaamile ja imidaklopriidile täielikku keeldu;
                        
                     
         
               —
            
            
               mõista kõik kohtukulud välja kostjalt.
            
         
      Väited ja peamised argumendid
   
   Hagi põhjendamiseks esitavad hagejad kaks väidet.
   
               1)
            
            
               Esimene väide, et võttes vaidlustatud meetme, rikkus komisjon Ühinenud Rahvaste Organisatsiooni 25. juuni 1998. aasta keskkonnainfo kättesaadavuse, keskkonnaasjade otsustamises üldsuse osalemise ning neis asjus kohtu poole pöördumise konventsiooni (Århusi konventsioon) artikli 9 lõiget 3. Komisjoni kohaldatud sätted, Århusi määruse (1) artikkel 10 koostoimes artikli 2 lõike 1 punktidega g ja h on vastuolus Århusi konventsiooni artikli 9 lõikega 3. Kõnealuste sätete õigusvastasus Århusi määruses oleks pidanud viima komisjoni selleni, et ta ei kohalda vaidlustatud otsuses viidatud kriteeriumeid ja et ta tunnistab vaided vastuvõetavaks.
            
         
               2)
            
            
               Teine väide, et võttes vaidlustatud meetme, rikkus komisjon oma kohustust tegutseda konventsiooniga võimalikult kooskõlas. Komisjon oleks pidanud tõlgendama Århusi määruse artiklit 10 ja eelkõige selles sättes sisalduvaid sõnu „haldusakt” ja „halduslik tegevusetus” vastavalt Århusi konventsiooni artikli 9 lõikele 3 ning lükkama kõrvale ebaseaduslikud määratlused, mis on kehtestatud Århusi määruse artikli 2 lõike 1 punktides g ja h. Seega rikkus komisjon Århusi määruse artiklit 10 ja kohustust tegutseda kooskõlas konventsiooniga.
            
         
      (1)  Euroopa Parlamendi ja nõukogu 6. septembri 2006. aasta määrus (EÜ) nr 1367/2006 keskkonnainfo kättesaadavuse, keskkonnaasjade otsustamises üldsuse osalemise ning neis asjus kohtu poole pöördumise Århusi konventsiooni sätete kohaldamise kohta ühenduse institutsioonide ja organite suhtes (ELT 2006 L 264, lk 13).